Statebondspele: SA vyfde op medaljelysTatjana Schoenmaker Lara van Niekerk nadat hulle onderskeidelik silwer en goud in die 100 m-borsslag gewen het (Foto: Andy Buchanan/AFP) Suid-Afrika is tans vyfde op die medaljelys by die Statebondspele in Birmingham. Span Suid-Afrika het reeds ses goue medaljes, vyf silwer- en vyf bronsmedaljes ingepalm. Lara van Niekerk, Tatjana Schoenmaker en Pieter Coetzé het Dinsdagaand nog drie medaljes vir Suid-Afrika in die swembad losgeswem. Van Niekerk het die 100 m-borsslagitem in ’n tyd van 1:05.47 gewen, terwyl Tatjana Schoenmaker (1:06.68) die silwermedalje ingeoes het. Coetzé het die bronsmedalje in die 200 m-rugslagitem gewen. Suid-Afrika se rolbalvroue het vroeër Dinsdag ‘n silwermedalje gewen. Thabelo Muvhango, Bridget Calitz, Esme Kruger en Johanna Snyman het in die eindstryd met 10-17 teen Indië verloor. Die Suid-Afrikaners het naelskraap nog ’n hele paar medaljes misgeloop. Die gemengde wisselslag aflosspan van Chad le Clos, Van Niekerk, Coetzé en Aimee Canny het vierde geëindig en net-net die bronsmedalje gemis. Michael Houlie het ook net-net die bronsmedalje gemis in die 50 m-borsslag. In die vrouediskus het Yolandi Stander sesde geëindig met ’n beste gooi van 55,49 m. Michaela Pulford het ook sesde geëindig in die 800 m-vryslag terwyl Adrian Wildschutt vyfde geëindig het op die atletiekbaan in die 10 000 m vir mans. Suid-Afrika se medaljewenners: